哀鞏仲至
作者：葉適
朝代：宋

paragraphs: 老衰哭無淚，行歎復坐嗟。
荒凉鶴嗚村，尚友初萌芽。
當時各年少，涉世迷驪騧。
中天懸明月，爭欲伸手拏。
朝語日再昃，夜談更五檛。
君文蚤貴重，蜀錦載胡車。
離離三千首，雅正排淫哇。
石碑富規製，玉策垂芬葩。
簡牘尤妙美，一字不可加。
笑我自山野，悲君混泥沙。
古稱騷人窮，留與後代誇。
昨誰寄音信，已受南臺衙。
俄然被彈射，翻燎北塢畬。
季也守大玉，千里畦稻麻。
請登小芙蓉，萬仞凌煙霞。
茲遊隠者事，亦乃期屢差。
書來病良慰，誓言指春華。
秉我烏臼燭，瀹以蔣富茶。
那知是絕筆，楊柳空白花。
頗疑魂氣升，彷彿天之涯。
多生註周易，遥認草玄家。